
[bookmark: TextBodyBegin]Az Európai Parlament,
–	tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A.	mivel Venezuelában több mint 300 politikai fogoly van;
B.	mivel 2024. február 9-én Rocío San Miguel spanyol állampolgárságú ügyvédet és emberi jogi aktivistát a venezuelai rezsim elrabolta, és politikai indíttatású indokok alapján, nevezetesen a Nicolás Maduro és rezsimje elleni összeesküvés gyanúja miatt elítélte; mivel jelenleg az El Helicoide börtönben tartják fogva, amely az ott elkövetett emberi jogi jogsértésekről, többek között a kínzás alkalmazásáról is ismert;
C.	mivel a Maduro-rezsim kiutasította az ENSZ Emberi Jogi Főbiztosának Hivatalát (OHCHR), miután „gyarmatosító, visszaélésszerű” magatartással és politikai ellenállás szításával vádolta meg azt követően, hogy az ENSZ biztosa elítélte San Miguel letartóztatását;
D.	mivel Hernández Da Costa tábornok 2018 augusztusa óta politikai fogoly; mivel 2024. február 19-én erőszakkal átszállították a politikai foglyok fogva tartására tervezett El Rodeo 1 börtönbe; mivel ismeretlen számú fogvatartottat, köztük néhány uniós állampolgárt is átszállítottak; mivel a tábornok állandó kezelést igénylő betegségekben szenved, és a kezelést megtagadják tőle;
E.	mivel a rezsim elnökjelöltjével, María Corina Machadóval szembeni ellenzék számára dolgozó négy kampánykoordinátort, Juan Freitest, Luis Camacarót, Guillermo Lopezt és Emil Brandtot is politikai okokból őrizetbe vették, és teljes elkülönítésben tartják;
F.	mivel 2024 januárjában az el nem ismert nemzetgyűlés újra tárgyalni kezdte a nem kormányzati szervezetek korlátozására, büntetendővé nyilvánítására és bezárására irányuló törvényt;
1.	határozottan elítéli a Maduro-rezsimet, amiért politikai foglyok százait börtönzi be;
2.	sajnálatát fejezi ki amiatt, hogy ezeket a foglyokat az ENSZ fogvatartottakkal való bánásmódra vonatkozó minimumszabályait sértő körülmények között tartják fogva;
3.	követeli valamennyi politikai fogoly és önkényesen fogva tartott személy azonnali, feltétel nélküli szabadon bocsátását, valamint jogaik teljes körű helyreállítását; figyelmezteti a rezsimet, hogy hagyjon fel a civil társadalom és az ellenzék elnyomásával, valamint a velük szembeni támadásokkal;
4.	sürgeti a chilei hatóságokat, hogy teljes körűen vizsgálják ki Ronald Ojeda, a Maduro-rezsim elől elmenekült egykori politikai fogoly meggyilkolását;
5.	felhívja az alelnököt/főképviselőt és a Tanácsot, hogy szigorítsák a rezsimmel – beleértve a magas rangú tisztviselőkkel, a biztonsági erők és a rezsim legfelsőbb bíróságának tagjaival, valamint magával a Maduróval – szembeni szankciókat;
6.	sürgeti a Nemzetközi Büntetőbíróságot, hogy a Maduro-rezsim által állítólagosan elkövetett emberiesség elleni bűncselekmények kivizsgálása terjedjen ki a folyamatban lévő emberi jogi jogsértésekre és önkényes fogva tartásokra is;
7.	felhívja a nemzetközi közösséget, hogy támogassa Venezuela demokráciához való visszatérését, különösen a közelgő választások fényében, amelyeken a rezsim ellenzékének vezetője, María Corina Machado számára lehetővé kell tenni a teljes körű részvételt;
8.	sürgeti a venezuelai hatóságokat, hogy állítsák vissza az OHCHR-t, és biztosítsák a börtönökbe való bejutását, valamint garantálják az ENSZ különmegbízottjainak az akadálytalan hozzáférést;
9.	utasítja elnökét, hogy továbbítsa ezt az állásfoglalást a Tanácsnak, az alelnöknek/főképviselőnek, a tagállamoknak, a Latin-amerikai és Karibi Államok Közösségének, az Amerikai Államok Szervezetének, az ENSZ főtitkárának és a venezuelai rezsimnek.

